Jacob Jensen (V), 2026-02-17:
Tak for det, formand.
Allerførst tak til alle ordførere for en god, også intensiv debat om et emne, som betyder noget og betyder rigtig meget for os alle sammen, nemlig hvordan dyrene har det, men her i dag konkret om den del af vores aftale, som handler om den strafskærpelsespakke, som, ja, er en udløber af aftalen, og som dermed også er et afsæt for den arbejdsgruppe, som vi aftalte i dyrevelfærdsaftalekredsen skulle nedsættes for at komme forslag til, hvordan man kunne lave en strafskærpelse.
Det skulle være en strafskærpelse, som selvfølgelig skulle være proportional med andre straffe, vi har i vores samfund, men ikke desto mindre havde vi et politisk ønske og en ambition om at få en betydelig mere markant strafpakke og dermed også sanktioner i de tilfælde, hvor man konstaterer, at der er overtrædelser af dyrevelfærdsloven.
Så jeg vil bare starte med at sige tak for det samarbejde, og det gælder alle de partier, der har været med, og sådan set også andre partier, der her i dag har tilkendegivet, at man er positiv over for at støtte lovforslaget, som ligger her, men selvfølgelig med alle de bemærkninger, der også har været givet undervejs.
Når det er sagt, har jeg selvfølgelig en tale, som er forberedt, men jeg tænker egentlig, at jeg hellere vil tage udgangspunkt i noget af det, der er blevet sagt her fra Folketingets side i dag.
For der er sagt rigtig mange ting, og man kan jo ikke andet end en gang imellem at notere sig, at der selvfølgelig lige skal siges nogle ting fra talerstolen, og der er lige ved at være valg og sådan noget.
Men jeg synes nu alligevel, at jeg har forsøgt igennem hele det her arbejde at have en tilgang, der handler om, at vi skal have en bred politisk aftale.
Vi skal have gennemført det her; vi skal ikke bare snakke om det.
Det har jeg så kommunikeret.
Det er jo første gang nogen sinde, at vi nu får skrevet ind i straffeloven i Danmark, at overtræder man dyrevelfærdsloven, så handler det altså om, at det er sanktioner, som er defineret i straffeloven.
Det er første gang, det er sket.
Der er blevet talt om det.
Jeg tror, det var fru Pia Kjærsgaard, der fuldstændig rigtigt sagde, at det her har varet rigtig længe.
Det er jeg helt enig i, og det tror jeg faktisk de fleste er enige i.
Det er jo ikke et nyt problem, vi har set; det er ikke en ny situation, der er opstået, desværre.
Der sker forbedringer, der sker forværringer, men generelt har der været en udfordring igennem rigtig, rigtig lang tid.
Men det er jo nu, vi så rent faktisk sætter ind, hvad straffene angår – og markant endda.
Det er det, vi behandler med det lovforslag her i dag, hvor vi jo går ind på en stribe områder, og jeg skal nok lade være med at gennemgå alle detaljerne; det synes jeg egentlig flere ordførere på fortrinlig vis allerede har gjort.
Men vi går ind og fordobler straffene, vi tredobler strafferammerne, vi øger bøderne, og vi kommer hurtigere hen til en situation, hvor en dommer kan frakende retten til at holde dyr.
Det er det helt grundlæggende, og det synes jeg er godt, for vi bliver alle berørt og indignerede over nogle af de forskellige billeder og situationer, vi har set.
Når vi taler om grise, som jo er det område, vi typisk taler om, så er omfanget af sanktioneringer stadig væk i underkanten af 30 pct. Ja, der er forskellig varians, i forhold til hvad det er for nogle sanktioner, vi taler om.
Der er nogle, der er meget grove, og nogle, der, kan vi kalde det, er lidt mere i den administrative afdeling, men ikke desto mindre er det for meget.
Det har vi også haft forskellige gode samråd om, hvor jeg også har givet mit syn til kende, som er, at én overtrædelse af en regel er én overtrædelse for mange.
Jeg har noteret mig i høringssvarene, at der er nogle, der synes, at det her ikke er nok.
Jeg tror, fru Zenia Stampe nu kalder det museskridt, dog i den rigtige retning.
Jeg hørte fru Zenia Stampe på et tidligere tidspunkt i en debat her i salen tale om, at den her aftale ikke var det papir værd, den var skrevet på.
Men man stemmer dog alligevel for, og jeg er glad for, at vi trods alt når så langt.
Det er måske heller ikke så underligt, for det er mit lovforslag, men jeg håber selvfølgelig også på en bred politisk opbakning til det.
Landbrug & Fødevarer, som jeg også er blevet beskyldt for at have fået infiltreret i mit ministerium, er meget, meget krasse i deres kritik af det her og synes, det er alt for vidtgående.
Så er der andre, f.eks. dyrevelfærdsorganisationer, som synes, det er for lidt.
Jeg tror, det også gælder den aftalekreds, som vi har, og måske også de partier, som ikke er med i aftalen, at det nogenlunde er sådan, det tegner sig.
Jeg har set det her som en mulighed for, at vi nu også får forankret, at hvis man overtræder dyrevelfærdsloven, så er det ikke bare nogle små bløp, som jeg mener det har været i for mange tilfælde.
Nu skal det have en markant sanktionering, og det, uanset om det handler om bødestørrelsen, eller om det handler om, om man kommer i spjældet, som en sagde – det tror jeg ikke man må sige, men så i hvert fald i fængsel – og at man kommer i fængsel i mere end bare nogle få måneder i de grove tilfælde.
Eller, og det tror jeg måske er det, der i særdeleshed kan gøre en forskel, man kan tidligere og lettere og hurtigere, end vi i nogle tilfælde har været vant til at se, blive frakendt retten til at holde dyr.